RESOLUCIÓN do 29 de maio de 2009, da Secretaría Xeral da Emigración, pola que se regula a concesión, en réxime de concorrencia competitiva, de subvencións a concellos, mancomunidades de concellos e consorcios locais para a realización de programas destinados a favorecer os procesos de acollida da poboación retornada e inmigrante na Comunidade Autónoma galega durante o ano 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 05/06/2009

O Plan Galego de Cidadanía, Convivencia e Integración 2008-2011, aprobado polo Consello da Xunta de Galicia en febreiro de 2008, dentro dos 13 obxectivos previstos nel, o primeiro deles é o de Acollida que, ademais, ten carácter transversal.
Isto pon de manifesto a importancia deste obxectivo de Acollida, non só desde un punto de vista cualitativo, ao poder consideraralo como o primeiro e esencial para a plena integración das persoas inmigrantes, senón cuantitativo, á vista do seu carácter transversal, que o fai omnipresente en todas as accións das entidades públicas e privadas, reforzando aquela importancia e dándolle unha dimensión cuantitativa maior que a dos outros obxectivos.
A incorporación e participación da poboación retornada e inmigrante nos distintos ámbitos da sociedade galega fan necesario o desenvolvemento de actuacións e proxectos que contribúan á súa integración plena e que permitan acadar unha convivencia plural e diversa na sociedade galega.
Os procesos de acollida adquiren unha importancia relevante no eido da Administración local por ser a máis próxima ao cidadán, e nela detéctanse as principais necesidades e demandas da poboación retornada e inmigrante e, como consecuencia, desenvólvense os primeiros procesos de acollida, información, orientación, atención e integración destes colectivos. As entidades locais, polo tanto, configúranse como as entidades as que se dirixe inicialmente a poboación retornada e inmigrante buscando resposta ás súas demandas e que utilizan como vía de acceso aos recursos normalizados existentes na sociedade galega. Todo isto fai preciso que sexa neste ámbito onde se reforcen os servizos en materia de retorno e inmigración.
Neste sentido, e co fin de acadar a plena integración da poboación inmigrante extracomunitaria, a Administración do Estado e as comunidades autónomas elaboraron un Marco de Cooperación para a xestión do Fondo de Apoio á Acollida e á Integración de Inmigrantes, así como o seu reforzo educativo, que foi creado no ano 2005. O Consello da Xunta de Galicia autorizou a sinatura dun convenio de colaboración entre a Consellería de Presidencia, Administracións Públicas e Xustiza, en nome da Xunta de Galicia, e o Ministerio de Traballo e Inmigración, para o desenvolvemento de actuacións de acollida e integración de persoas inmigrantes, así como de reforzo educativo. As actuacións desenvolvidas pola Comunidade Autónoma de Galicia en materia de atención á poboación inmigrante extracomunitaria recóllense anualmente nun Plan de Acción consonte co establecido no Marco de Cooperación para la Gestión del Fondo de Apoyo a la Acogida y la Integración de Inmigrantes, documento onde se establecen os
eixes e liñas de actuación que permitan dar cumprimento ao fin establecido no convenio de referencia, configurado como a promoción da acollida, integración e reforzo educativo das persoas inmigrantes.
Polo exposto e co obxecto de dar continuidade a este marco de apoio para a realización de programas destinados a favorecer os procesos de acollida, a Secretaría Xeral da Emigración volve convocar esta liña de axudas destinada ás entidades locais.
O Decreto 83/2009, do 21 de abril, polo que se fixa a estrutura orgánica da Xunta de Galicia, o Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia, e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, configura a Secretaría Xeral da Emigración como o órgano superior da Administración da comunidade autónoma ao que lle corresponden, entre outras, as competencias en política do retorno e inmigración en Galicia, así como a xestión de todos os procedementos que desas materias se deriven.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia desconcentra no secretario xeral da Emigración a aprobación das bases, a convocatoria e a resolución das axudas e subvencións do seu respectivo ámbito de competencia.
Esta convocatoria, ademais das bases establecidas nela, adáptase ao disposto na normativa de aplicación, especialmente á Lei 9/2007, do 13 de xuño, de subvencións de Galicia.
O financiamento das axudas previstas nesta resolución de convocatoria farase con cargo ao crédito da aplicación orzamentaria 04.50.312C.460.0 que figura na Lei de orzamentos da Comunidade Autónoma de Galicia para 2009.
Por todo o exposto, e no exercicio das facultades que me confire a citada disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia,
RESOLVO:
Artigo 1º.-Obxecto.
O obxecto desta resolución é regular os requisitos e condicións para a concesión, en réxime de concorrencia competitiva, de subvencións a concellos, mancomunidades de concellos e consorcios locais para a realización de programas destinados a favorecer os procesos de acollida da poboación retornada e inmigrante na Comunidade Autónoma galega, no ano 2009.
Artigo 2º.-Requisitos das entidades solicitantes.
1. As subvencións que se convocan pola presente resolución poderán ser solicitadas por aqueles concellos, mancomunidades de concellos e consorcios locais da Comunidade Autónoma galega que cumpran, na data de remate do prazo de presentación de solicitudes, os seguintes requisitos:
1.1. Desenvolver actuacións que favorezan a integración do colectivo retornado e inmigrante na Comunidade Autónoma de Galicia.
1.2. Ter xustificadas as subvencións concedidas por este departamento no ano 2008.
1.3. Non incorrer en ningunha das prohibicións para obter a condición de beneficiario de subvencións, enumeradas no artigo 10, da Lei 9/2007, do 13 de xuño, de subvencións de Galicia.
1.4. O número de inmigrantes extracomunitarios empadroados na entidade local deberá ser superior a 100 persoas. Para estes efectos, teranse en conta os datos oficiais do Instituto Nacional de Estatística a 1 de xaneiro de 2008.
1.5. Ademais do establecido no punto anterior, a porcentaxe de estranxeiros extracomunitarios empadroados deberá ser superior ao 0,50 % do total da poboación. Para estes efectos, teranse en conta os datos oficiais do Instituto Nacional de Estatística a 1 de xaneiro de 2008.
2. As entidades locais que teñan subscrito algún convenio coa Secretaria Xeral da Emigración poderán igualmente presentar solicitudes de subvención ao abeiro desta resolución, sempre que as actuacións propostas sexan distintas a aquelas financiadas a través dos convenios en vigor.
3. Os solicitantes deberán manter os requisitos exixidos durante todo o exercicio económico para o que se concede a subvención.
Artigo 3º.-Orzamento.
1. A concesión de axudas previstas nesta resolución de convocatoria farase con cargo ao crédito da aplicación orzamentaria 04.50.312C.460.0 que figura na Lei de orzamentos da comunidade autónoma para o ano 2009, quedando condicionada a concesión destas axudas ao límite orzamentario establecido no punto seguinte.
2. A asignación orzamentaria desta resolución é de 417.000 euros, que poderá ser incrementada de acordo coa dispoñibilidade orzamentaria.
Artigo 4º.-Accións subvencionables e contía da axuda.
1. A contía concreta e certa da subvención determinarase en cada caso tendo en conta o custo do proxecto presentado obxecto de subvención e da aplicación dos criterios de valoración establecidos nesta resolución, podendo acadar o 100% do investimento aqueles proxectos que obtivesen o máximo número de puntos previstos no artigo 6, de acordo co número de entidades beneficiarias e as dispoñibilidades orzamentarias.
2. Poderán subvencionarse con cargo a esta resolución os gastos correntes, incluídos os custos indirectos de acordo co artigo 29.9º da Lei de subvencións de Galicia, que se lles orixinen aos concellos, mancomunidades de concellos e consorcios locais para a realización de proxectos que poidan incardinarse nos programas previstos no artigo 5º.
3. O órgano competente, de ser o caso, procederá á distribución entre os beneficiarios do importe global máximo destinado ás subvencións.
Artigo 5º.-Programas subvencionables.
1. Con cargo á presente resolución só poderán subvencionarse proxectos e accións referidos aos programas do eixe de acollida que se detallan a continuación:
1.a) Programa de acollida.
Este programa terá por obxecto a realización de proxectos de introdución á sociedade de acollida, accións de derivación a servizos públicos de carácter xeral, ensinanza das linguas da sociedade de acollida e itinerarios de inserción.
1.b) Programa de acollida especializada para persoas en situación de especial vulnerabilidade.
Este programa inclúe aloxamento e manutención ademais das actuacións recollidas no punto anterior ou outras requiridas pola súa especial situación, de acordo a súa situación social acreditada e dentro dun programa individual de inserción.
2. Estes programas ou accións poderán ser xestionados directamente polas entidades locais ou poden ser obxecto dunha xestión indirecta a través doutras entidades ou asociacións colaboradoras sen ánimo de lucro, sen que, en ningún caso, se poida limitar o acceso a estes pola poboación retornada e inmigrante en xeral, e sen prexuízo de que se poidan establecer criterios obxectivos e públicos de prelación.
Artigo 6º.-Criterios para a concesión das axudas.
1. A comisión de avaliación proporá tanto as entidades beneficiarias, como a contía concreta da subvención que vaian conceder a cada unha delas, en función dos seguintes criterios de valoración:
-Poboación total e extracomunitaria empadroada a 1 de xaneiro de 2008 (ata 10 puntos).
-Entidades locais con plans locais de integración da poboación inmigrante (ata 10 puntos).
-Desenvolvemento no ano 2008 por parte da entidade de accións no ámbito da atención a emigrantes retornados e inmigrantes obxecto desta resolución (ata 10 puntos).
-Calidade xeral do programa: valorarase o interese xeral, contido técnico do programa e a súa adecuación aos obxectivos propostos, a descrición das actuacións concretas que se van desenvolver e o seu carácter innovador, así como a incorporación da perspectiva de xénero e igualdade de trato (ata 70 puntos).
-Emprego da lingua galega na realización das actividades (ata 5 puntos).
3. Na concesión das subvencións a comisión de valoración terá en conta a existencia ou subvención de servizos ou actividades que cubran os mesmos programas subvencionables no mesmo ámbito territorial ou subxectivo, realizadas polas entidades solicitantes da subvención ou outras entidades.
4. A consecuencia da aplicación dos criterios de valoración previstos neste artigo, as entidades que resulten beneficiarias poderán recibir unha contía certa de subvención que poderá ser o custo total ou parcial dos previstos no orzamento total presentado coa solicitude, sen que en ningún caso poida superar este. A comisión poderá, en canto á calidade do programa, establecer un mínimo de puntuación a partir do cal non se valoren os proxectos por considerarse que non se adecúan á calidade exixida nas bases e, en todo caso, para poder ser obxecto de subvención deberá alcanzarse como mínimo 20 puntos como suma dos puntos obtidos na valoración dos criterios, salvo que exista remanente orzamentario que se aplicará aos proxectos seguintes en puntos de acordo aos criterios establecidos na epígrafe anterior.
Artigo 7º.-Solicitudes e prazo.
1. As solicitudes de axudas dirixiranse á Secretaría Xeral da Emigración (rúa Basquiños, 2; 15704 Santiago de Compostela. A Coruña), e presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Ao abeiro desta convocatoria de subvencións, só poderá presentarse unha única solicitude por entidade, no suposto de presentar varias solicitudes estas se considerarán e tramitarán como unha única solicitude.
3. De acordo co establecido no artigo 50 da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, o prazo de presentación será dun mes contado a partir do día seguinte ao da publicación da presente resolución no Diario Oficial de Galicia.
De acordo co anterior, e sen prexuízo do establecido no parágrafo seguinte, o último día do prazo será o equivalente do mes seguinte ao da publicación no Diario Oficial de Galicia.
Se no mes de vencemento non houbese día equivalente a aquel en que comeza o cómputo, entenderase que o prazo expira o último día do mes. No caso de que o último día do prazo sexa inhábil, entenderase prorrogado ao primeiro día hábil seguinte.
Artigo 8º.-Documentación.
1. As solicitudes presentaranse, segundo o modelo establecido como anexo I a este resolución, debendo relacionarse todos os proxectos para os que a entidade solicita a subvención indicando o programa do artigo 5º no que se incardina e as accións desenvolvidas no ano 2008, por parte da entidade no ámbito da atención a retornados e inmigrantes. No suposto de erro na indicación do programa, procederase a súa corrección de oficio pola Administración.
As solicitudes deberán ir acompañadas da seguinte documentación, en orixinal ou copia debidamente compulsada:
1.1. Tarxeta de identificación fiscal da entidade solicitante.
1.2. Ficha de solicitude de transferencia bancaria de acordo co modelo do anexo II.
1.3. Memoria de cada un dos programas para os que se solicita a subvención.
1.4. Fichas explicativas do programa e das actividades de acordo co modelo recollido no anexo III.
1.5. Declaración de axudas solicitadas e/ou concedidas para a mesma finalidade, procedentes doutras administracións públicas, Unión Europea ou calquera outro ente público ou privado, para o que poderá utilizarse o modelo do anexo IV.
1.6. Declaración expresa de non estar incursos nas circunstancias previstas no artigo 10 da Lei 9/2007, do 13 de xuño, de subvencións de Galicia, e de acharse ao corrente no cumprimento das obrigas tributarias e fronte á Seguridade Social e non ter pendente de pagamento ningunha outra débeda coa Administración pública da comunidade autónoma, para o que poderá utilizarse o modelo do anexo V.
1.7. Certificación da entidade na que conste o seguinte:
a) O acordo ou resolución da entidade local de solicitar a subvención.
b) Capacidade de representación legal do asinante da solicitude naqueles supostos que o asinante sexa persoa distinta daquela que presente o cargo de alcalde/sa ou presidente/a da entidade local.
c) Se é o caso, aprobación do Plan local de integración da poboación inmigrante.
1.8. Se é o caso, copia do Plan local de integración da poboación inmigrante, que poderá remitirse en formato electrónico.
2. A presentación da solicitude comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia.
3. Se a solicitude non estivese debidamente cuberta ou non se achegase a documentación exixida, a Secretaría Xeral da Emigración requirirá o interesado para que, nun prazo máximo de dez días hábiles desde a súa notificación, emende a falta ou achegue os documentos preceptivos, con indicación de que, se así non o fixese, entenderase por desistido da súa petición, de conformidade co disposto no artigo 71 da Lei 30/1992, de réxime xurídico das administracións públicas e do procedemento administrativo común, logo da resolución ditada nos termos previstos no artigo 42 da citada Lei 30/1992. Os devanditos requirimentos, que serán notificados aos interesados, serán igualmente obxecto de comunicación ao enderezo de correo electrónico, sempre que se indique na solicitude, entendéndose cumprido este trámite coa realización da comunicación nun só intento. Así mesmo, debe significarse que o prazo de dez días para emendar a falta ou achegar os documentos compútase desde a notificación do
requirimento e non desde a súa comunicación.
Artigo 9º.-Procedemento de concesión da subvención.
1. O procedemento para a tramitación e concesión das axudas que se convocan pola presente resolución axustarase ao previsto na Lei 9/2007, do 13 de xuño, de subvencións de Galicia e na Lei 30/1992, do 26 de novembro, de réxime xurídico das administracións públicas e do procedemento administrativo común. As solicitudes someteranse a un réxime de concorrencia competitiva tal como recolle a devandita Lei de subvencións de Galicia no seu artigo 19.
2. Correspóndelle á Secretaría Xeral da Emigración, a realización das tarefas de xestión desta convocatoria, sempre de acordo coa existencia de dispoñibilidades orzamentarias. Para isto, crearase unha comisión de avaliación, que ademais será órgano instrutor, presidida polo/a subdirector/a xeral de Xestión de Programas do Retorno e a Inmigración, ou persoa na que delegue, e composta polos seguintes membros:
-O/a xefe/a do Servizo de Programas e Atención Integral.
-O/a xefe/a do Servizo de Información e Tramitación de Subvencións.
-Un/unha funcionario/a da unidade que actuará como secretario/a.
En caso de ausencia dalgún dos membros integrantes da comisión de avaliación poderá ser substituído pola persoa que para o efecto designe o secretario xeral da Emigración.
3. Os expedientes serán avaliados pola comisión, segundo os criterios establecidos no artigo 6. Posteriormente a comisión elaborará unha proposta de concesión, a través da Subdirección Xeral de Xestión de Programas do Retorno e a Inmigración, que se presentarán ao secretario xeral da Emigración, quen resolverá dentro das dispoñibilidades orzamentarias.
Artigo 10º.-Resolución.
1. As resolucións do secretario xeral da Emigración serán notificadas aos interesados. A Secretaría Xeral da Emigración publicará no Diario Oficial de Galicia as subvencións de contía igual ou superior a 3.000 euros concedidas a través desta convocatoria, indicando o programa e crédito orzamentario ao que se imputan, beneficiario, cantidade concreta concedida e a finalidade ou as finalidades da subvención.
O prazo máximo para resolver e notificar será de seis meses, que comezarán a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen e notificasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, nun prazo dun mes contado a partir do día seguinte ao da recepción da correspondente notificación, no caso de resolucións expresas, ou nun prazo de tres meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, nun prazo de dous meses contados a partir do día seguinte ao da recepción da correspondente notificación, no caso de resolucións expresas, ou nun prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
2. As entidades solicitantes prestan o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como as sancións impostas.
Os datos referidos integrarán un ficheiro cuxo responsable será a Consellería de Economía e Facenda, ante quen se poderán exercitar os dereitos de acceso, rectificación, cancelación e oposición.
Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou a súa publicidade poderá dar lugar á exclusión do proceso de participación para obter a axuda ou subvención ou, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Secretaría Xeral da Emigración publicará na súa páxina web galiciaaberta.com a relación dos beneficiarios e o importe das axudas concedidas, polo que,a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 11º.-Requirimentos.
De acordo co artigo 60 da Lei 30/1992, a realización dos requirimentos que procedan poderase efectuar por medio de publicación no taboleiro de anuncios da Secretaría Xeral da Emigración e na páxina web galiciaaberta.com.
A eficacia dos citados requirimentos será a partir das devanditas publicacións. Sen prexuízo do anterior, a Secretaría Xeral da Emigración poderá comunicar os requirimentos ao enderezo de correo electrónico, sempre que se indique na solicitude, e entenderase cumprido este trámite coa realización da comunicación nun só intento. Así mesmo, debe significarse que os prazos de dez días se computarán desde a publicación dos requirimentos e non desde a súa comunicación
Artigo 12º.-Aceptación da subvención.
No suposto de que a entidade non acepte a subvención concedida, deberá comunicarllo á Secretaría Xeral da Emigración no prazo máximo de dez días contados a partir da notificación da resolución.
No caso de renuncias por parte das entidades ás subvencións concedidas, poderanse ditar novas resolucións en función das dispoñibilidades orzamentarias derivadas das renuncias, sempre que existan entidades que, cumprindo os requisitos, non obtivesen a puntuación suficiente, en aplicación dos criterios de valoración, para ser beneficiarias da subvención.
Artigo 13º.-Obrigas das entidades subvencionadas.
1. Os beneficiarios destas axudas deberán:
a) Cumprir coa finalidade que fundamenta a concesión da subvención. En todo caso, as actuacións que se van subvencionar deberanse realizar no ano 2009, e antes da finalización do prazo de xustificación establecido no artigo 14º desta resolución.
b) Acreditar ante a entidade concedente a realización da actividade e o cumprimento dos requisitos ou das condicións que determinen a concesión da axuda ou subvención.
c) Facer constar, en todo tipo de publicidade e información, a condición de entidade subvencionada pola Secretaría Xeral da Emigración, así como o seu correspondente logotipo. Así mesmo, naquelas actuacións dirixidas á poboación inmigrante extracomunitaria deberase facer constar a participación e colaboración do Ministerio de Traballo e Inmigración e o seu correspondente logotipo. Os logotipos deberán axustarse aos modelos establecidos no anexo VIII desta resolución.
d) Someterse ás actuacións de comprobación que considere oportuno a Secretaría Xeral da Emigración e ás de control financeiro que corresponden á Intervención Xeral da comunidade autónoma, ao Tribunal de Contas e ao Consello de Contas segundo a lexislación vixente na materia, facilitando o seu labor de fiscalización e control.
e) As entidades locais beneficiarias da axuda deberán informar inmediatamente á Secretaría Xeral da Emigración sobre calquera eventualidade que altere ou dificulte o desenvolvemento da actividade subvencionada.
2. Todos os proxectos ou accións obxecto de subvención a través desta resolución pasarán a formar parte do Mapa de Recursos Migratorios. Para estes efectos, as entidades beneficiarias deberán informar a Secretaría Xeral da Emigración de todas as actuacións e calquera outra información solicitada en relación coa xestión da subvención concedida co fin de que esta poida dar a difusión que considere oportuna por calquera medio, incluído a través da súa páxina web galiciaaberta.com. O incumprimento do anterior poderá dar lugar á perda do dereito ao cobramento total ou parcial da subvención ou a exixencia do seu reintegro.
3. Os beneficiarios quedan obrigados a facilitarlle á Secretaría Xeral da Emigración o exame das actividades tanto na súa execución como con posterioridade ao seu remate, así como toda aquela información que lles sexa requirida, para o que garantirá o acceso dos representantes da Secretaría Xeral ao lugar das accións, ás contas e demais documentación que se considere oportuna.
Artigo 14º.-Forma de xustificación e pagamento das subvencións.
1. As entidades subvencionadas quedan obrigadas a xustificar os gastos correspondentes á aplicación da subvención concedida.
2. Poderán xustificarse con cargo á subvención recibida os gastos que se realicen desde o 1 de xaneiro de 2009 e antes da finalización do prazo de xustificación recollido neste artigo.
3. Poderán efectuarse pagamentos parciais, logo de xustificación, a conta da liquidación definitiva, de ata o máximo do 80% do importe da subvención concedida.
Para a xustificación, tanto parcial como final, os concellos, mancomunidades de concellos e consorcios locais deberán presentar a seguinte documentación:
a) Certificación orixinal expedida polo órgano que teña atribuídas as correspondentes facultades de control na entidade local que acredite a realización dos gastos para os fins e programas establecidos nesta resolución e o importe ao que ascenderon de acordo co modelo especificado no anexo VI. Igualmente, a xustificación poderá consistir na certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para que foi concedida, ao abeiro do artigo 28.5º da Lei 9/2007.
b) Declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das administracións públicas competentes ou calquera dos seus organismos, entes ou sociedades.
c) No suposto de compatibilidade con outras axudas, deberá achegarse certificación da entidade na que conste que a suma de todas as axudas recibidas non supera o custo total dos proxectos, debendo certificarse igualmente a procedencia dos fondos, o seu importe, xustificación e aplicación.
d) Declaración acreditativa de acharse ao corrente no cumprimento das obrigas tributarias e fronte á Seguridade Social e non ter pendente de pagamento ningunha outra débeda coa Administración Pública da Comunidade Autónoma, para o que poderá utilizarse o modelo do anexo V.
4. A xustificación final da subvención deberá ir acompañada, ademais do establecido no punto anterior, da memoria técnica xustificativa da aplicación da subvención concedida e explicativa da execución de cada programa e actividades, de acordo co modelo especificado no anexo VII.
5. O prazo de xustificación e entrega da totalidade da documentación perante a Secretaría Xeral da Emigración será ata o 16 de novembro de 2009, excepto no suposto de prazas de aloxamento, no que respecta a estas, o prazo de xustificación e entrega da documentación será ata o 1 de decembro de 2009.
6. De non xustificaren o importe total da subvención concedida, e sempre e cando se tivera acadado a finalidade desta, a Secretaría Xeral da Emigración minorará a súa achega ata o importe xustificado.
Non se considerará que incorre en incumprimento a entidade beneficiaria que realice parcialmente a actividade que é obxecto da subvención por falta de financiamento propio, sempre que a actividade subvencionada sexa esencialmente divisible e poida considerarse cumprida a finalidade que fundamentou a concesión da subvención.
7. A Secretaría Xeral da Emigración, en todo momento, poderá solicitar calquera outra documentación que considere oportuna para a xustificación da subvención.
Artigo 15º.-Compatibilidade das axudas.
As axudas concedidas en virtude desta resolución serán compatibles con outras, calquera que sexa a súa natureza, administración ou entidade que as conceda, tendo en conta, en todo caso, que a suma de todas elas non poderá superar o custo total da actividade subvencionable. Para a determinación do cumprimento deste requisito, o beneficiario da axuda deberá informar no momento da solicitude e ao longo do ano 2009 de todas as axudas e subvencións que para o mesmo fin perciba de calquera entidade pública ou privada.
Artigo 16º.-Modificación da resolución de concesión.
As entidades beneficiarias das axudas quedan obrigadas a comunicarlle á Secretaría Xeral da Emigración, no momento no que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das actividades, podendo a Secretaría Xeral da Emigración adoptar a resolución de modificación da concesión que corresponda de acordo co disposto no artigo 17.4º da Lei 9/2007, do 13 de xuño, de subvencións de Galicia.
Artigo 17º.-Reintegro.
Procederá a apertura de expediente para o reintegro total ou parcial das cantidades percibidas e a exixencia dos xuros de demora, nos casos e nos termos previstos no artigo 33 da Lei 9/2007, do 13 de xuño, de subvencións de Galicia.
Artigo 18º.-Instrucións e aclaracións.
A Secretaría Xeral da Emigración poderá ditar as instrucións e aclaracións necesarias para o desenvolvemento e cumprimento desta resolución.
Artigo 19º.-Normativa de aplicación.
En todo o demais, será de aplicación a lexislación básica do Estado sobre subvencións (Lei 38/2003, do 17 de novembro, e Real decreto 887/2006, do 21 de xullo); a Lei 9/2007, do 13 de xuño, de subvencións de Galicia, e demais normativa de desenvolvemento.
Artigo 20º.-Recursos contra esta resolución.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 29 de maio de 2009.
J. Santiago Camba Bouzas
Secretario xeral da Emigración
Ver referencia pdf "10900D006P043.PDF"